钦定古今图书集成/理学汇编/文学典/第168卷 > 《太平顶读秦碑》元·郝经
## 钦定古今图书集成/理学汇编/文学典/第168卷 > 《太平顶读秦碑》元·郝经

“《岱宗》太平顶，磨崖与天齐。左列《则天颂》，右刻张说辞。
文采与书法，不离近代规。汉封宛在周观东，秦坛敻
出绝顶西。坛前圆平值中峰，突兀上有始皇碑。年深
雨渍百裂馀，析作两峰蹲半规。”面阳数字仍可辨，隙
缝重衔苔藓皮。中间隐约见制可，完好可辨惟臣斯。
拳如钗股直如著，屈铁碾玉秀且奇，千年瘦劲益飞
动，回视诸家肥更痴。当时风雨有馀怒，岂容夸石独
在兹。只应神明爱尤物，不肯轰击常护持。昔年韩文
公曾赋《岣嵝诗》，字青石赤皆传闻，漫为咨嗟涕涟洏。
何如亲登泰山日观峰光怪，特见绛气缠金虹。摩挲
细读秦相碑，天门高咏来清风。乃知山灵不相负，夜
宿天边不忍去，醉倚云窗重回顾。